KOMISIJOS SPRENDIMAS
2004 m. liepos 23 d.
dėl Bendrijos klasikinės kiaulių karštinės vakcinų įsigijimo ir šių vakcinų Bendrijos atsargų nustatymo
(pranešta dokumentu Nr. K(2004) 2056)
(Tekstas svarbus EEE)
(2004/571/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 6 straipsnio 2 dalį ir 8 straipsnio 2 dalį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinės kiaulių karštinės (2) kontrolės priemonių, ypač į jo 18 straipsnio 2 dalį,
kadangi:
(1)
Klasikinė kiaulių karštinė yra grėsmė naminėms ir laukinėms kiaulėms (šernams) Bendrijoje.
(2)
Klasikinės kiaulių karštinės protrūkiai kiaulių ūkiuose gali sukelti Bendrijai labai rimtas pasekmes ir ekonominius nuostolius, ypač tais atvejais, kai jie įvyksta teritorijose, kur kiaulių tankis yra didelis.
(3)
Priverstinės naminių kiaulių ir šernų vakcinacijos taisyklės ir ženklinimo vakcinos apibrėžimas pateikti Direktyvoje 2001/89/EB.
(4)
Bendrija jau turi atsargų, kurias sudaro 1 000 000 dozių galiojančios praskiestos vakcinos nuo klasikinės kiaulių karštinės.
(5)
Pagal 2002 m. vasario 1 d. Komisijos sprendimą 2002/106/EB, patvirtinantį Diagnostikos vadovą, kuriame nustatytos diagnostikos procedūros, atrankos metodai ir kriterijai, įvertinant laboratorinius klasikinės kiaulių karštinės (3) patvirtinimo testus, neseniai nustatytas tinkamas skiriamasis testas, leidžiantis atskirti vakcinuotas kiaules nuo kiaulių, natūraliai infekuotų klasikinės kiaulių karštinės virusu. Ženklinimo vakcinų naudojimas jau patvirtintas Bendrijos rinkose, todėl turi būti numatytas priverstinės naminių kiaulių vakcinacijos atveju.
(6)
Naujausia Bendrijos patirtis kontroliuojant klasikinę kiaulių karštinę šernų tarpe parodė, kad šernų vakcinacija, atliekama per maistinius jaukus, gali būti efektyvi.
(7)
Siekiant išplėsti Bendrijos galimybes reaguoti į klasikinės kiaulių karštinės proveržius, būtina įsigyti atitinkamą kiekį ženklinimo vakcinos dozių ir vakcinos, dedamos į jaukus, ir pasirūpinti šių atsargų saugojimu, kad kritiniu atveju ją galima būtų greitai panaudoti.
(8)
Priemonės, numatytos šiame sprendime, yra suderintos su Nuolatinio maisto grandinės ir gyvūnų sveikatos komiteto nuomone,
PRIĖMĖ ŠĮ SPRENDIMĄ:
1 straipsnis
1. Bendrija kaip galima greičiau įsigyja 1 800 000 dozių ženklinimo vakcinos nuo klasikinės kiaulių karštinės.
2. Bendrija pasirūpina 1 dalyje minimos vakcinos saugojimu ir platinimu.
2 straipsnis
Maksimali išlaidų suma šioms priemonėms, nurodytoms 1 straipsnyje, neviršyja 1 500 000 eurų.
3 straipsnis
1. Bendrija kaip galima greičiau įsigyja 500 000 dozių vakcinos nuo klasikinės kiaulių karštinės, ir pasirūpina jos išdalijimu šernams oraliniu būdu.
2. Bendrija pasirūpina 1 dalyje minimos vakcinos saugojimu ir platinimu.
4 straipsnis
Maksimali išlaidų suma šioms priemonėms, nurodytoms 3 straipsnyje, neviršyja 500 000 eurų.
5 straipsnis
Priemones, numatytas 1 straipsnio 2 dalyje ir 3 straipsnio 2 dalyje, vykdo Komisija, bendradarbiaudama su tiekėjais, pasirinktais konkurso būdu.
6 straipsnis
Šis sprendimas skirtas valstybėms narėms.
Priimta Briuselyje, 2004 m. liepos 23 d.